Onderhoud met 'n bot | Netwerk24
Onderhoud met 'n bot
Stel jou voor jou volgende werksonderhoud is met kunsmatige intelligensie (KI). Dit is 'n virtuele vergadering en die rekenaar-gegenereerde persoon op jou skerm lyk lewensgetrou. Hy toon die emosies en gesigsuitdrukkings wat jy van 'n regte persoon verwag.
Jy voel gemaklik omdat hy empatie uitdruk en selfs vir jou grappies lag. As hy maar net geweet het jy maak grappies as jy senuweeagtig is. Dalk weet hy. Tydens die onderhoud word 'n groot aantal datapunte ontleed. Gesigsherkenningstegnologie ondersoek jou mikro-uitdrukkings om moontlike tekens van oneerlikheid te bepaal.
Die algoritmes op die agtergrond bepaal 'n basislyn vir jou gedrag – soos 'n poligraaf – om te sien hoe angs en spanning jou gedrag beïnvloed. Selfs jou stem word vir tekens van spanning of valsheid ontleed. Intussen vergelyk masjienleermodelle jou geskiktheid en karteer jou reaksies op die taakomskrywing en die persoonlikhede van kliënte waarmee jy sal werk. 'n Rukkie later sluit jy by die organisasie aan.